KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam,par Padomes nostāju par lēmuma pieņemšanu — Eiropas Parlamenta un Padomes lēmums, ar ko izveido daudzgadu radiofrekvenču spektra politikas programmu /* COM/2012/03 galīgā redakcija - 2010/0252 (COD) */





2010/0252 (COD) KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju par lēmuma pieņemšanu — Eiropas Parlamenta un Padomes lēmums, ar ko izveido daudzgadu radiofrekvenču spektra politikas programmu 1. Vispārīga informācija Datums, kad priekšlikums nosūtīts Eiropas Parlamentam un Padomei (dokuments COM(2010) 471 galīgā redakcija — 2010/0252 COD): || 2010. gada 20. septembris Eiropas Ekonomikas un sociālo lietu komitejas atzinuma datums: || 2011. gada 16. februāris Datums, kad Eiropas Parlaments pirmajā lasījumā sniedzis savu nostāju: || 2011. gada 11. maijs Grozītā priekšlikuma nosūtīšanas datums: || 2011. gada 11. maijs SP (2011)5858 Padomes nostājas pieņemšanas datums: || 2011. gada 13. decembris 2. Komisijas priekšlikuma mērķis Ierosinātā radiofrekvenču spektra politikas programma (RSPP), kuras pamatā ir Līguma par Eiropas Savienības darbību (LESD) 114. pants, atbilst Eiropas Parlamenta un Padomes aicinājumam, kas izklāstīts Pamatdirektīvas 2002/21/EK, kura grozīta ar Direktīvu 2009/140/EK, 8.a panta 3. punktā un saskaņā ar ko jāiesniedz tiesību aktu priekšlikums par tādas daudzgadu programmas izveidi, kurā izklāstītas politikas ievirzes un mērķi attiecībā uz radiofrekvenču spektra izmantošanas stratēģisko plānošanu un harmonizāciju. RSPP apliecina šāda spektra pieejamības un efektīvas izmantošanas nozīmi attiecībā uz elektronisko sakaru iekšējo tirgu un citām ES politikas jomām, piemēram, transportu, pētniecību, Zemes novērošanu, navigācijas satelītu sistēmām, vides aizsardzību un cīņu pret globālo sasilšanu. RSPP ir daļa no Komisijas sagatavotās Eiropas digitalizācijas programmas un sekmē stratēģiju gudrai, ilgtspējīgai un integrējošai izaugsmei „Eiropa 2020”, jo radiofrekvenču spektrs ir būtisks digitālajai sabiedrībai, ātriem bezvadu pakalpojumiem, ekonomikas atlabšanai, izaugsmei, augstas kvalitātes darba vietām un ES ilgtermiņa konkurētspējai. Vienotā tirgus aktā arī pausts aicinājums Parlamentam un Padomei pieņemt šo priekšlikumu nekavējoties. Ar RSPP tiks izveidota procedūra, lai noteiktu, kā radiofrekvenču spektra izmantošana var sekmēt ES mērķu sasniegšanu un uzlabot ieguvumus sociālajā, ekonomikas un vides jomā. Tās pamatā ir ES elektronisko sakaru regulējuma principi un Radiofrekvenču spektra lēmums (Nr. 676/2002/EK), turklāt tajā ir atkārtoti apstiprināti principi, kādi jāpiemēro visiem spektra izmantošanas veidiem, noteikti mērķi attiecībā uz ES iniciatīvām un uzskaitīti pasākumi, kas jāuzsāk. 3. Piezīmes par Padomes nostāju Padomes nostāju pirmajā lasījumā apstiprināja pēc tam, kad tika panākts kompromiss pēc Padomes, Eiropas Parlamenta un Komisijas neoficiālām sarunām, kuru noslēgumā 2011. gada 24. oktobrī notika neoficiāla trīspusēja sanāksme un kuras tika apstiprinātas vēstuļu apmaiņas veidā starp likumdevējiem. Šis kompromiss paredz: · skaidru apņemšanos līdz 2013. gada 1. janvārim pabeigt licencēšanas procedūru attiecībā uz jau harmonizēto spektru, ieskaitot 800 MHz joslu; · stingras uzskaites mehānismu, kura pamatā ir Komisijas īstenošanas pasākumi, kā arī skaidri noteiktus termiņus šo pasākumu pieņemšanai; · skaidru mērķi līdz 2015. gadam, pamatojoties uz uzskaiti, identificēt vismaz 1200 MHz spektra bezvadu platjoslas sakariem; · apņemšanos izvērtēt vajadzību ieviest papildu spektru bezvadu platjoslas sakariem, pamatojoties uz jaudas prasībām; · līdzekļus, lai nodrošinātu konkurenci spektra izmantošanas jomā, jo īpaši saistībā ar elektronisko sakaru pakalpojumiem; · tādu politikas iniciatīvu izstrādi, kas attiecas uz spektra kolektīvu izmantošanu un koplietošanu; · noteikumu, kura mērķis ir stiprināt ES koordināciju starptautiskajās sarunās par spektru; · apņemšanos izstrādāt politikas iniciatīvas par spektra prasībām citās iekšējā tirgus nozarēs un ES politikas jomās, tostarp energotaupība, Zemes novērošana un uzraudzība, sabiedrības drošība un aizsardzība, bezvadu mikrofoni un lietiskais internets. Tādējādi Komisija var pieņemt Padomes nostāju, jo tajā ir atspoguļots panāktais kompromiss un izteikts aicinājums, lai līdzīgā veidā iespējami drīzāk to bez grozījumiem pieņemtu Parlaments, ņemot vērā šī jautājuma nozīmi, drīzumā paredzētos termiņus, kuri noteikti lēmuma projektā, un ātru īstenošanu. Komisija ir arī sagatavojusi trīs paziņojumus (sk. turpmāk), kuri iekļauti Padomes 2011. gada 13. decembra sanāksmes protokolā un kuros izskaidrots Komisijas viedoklis par dažiem konkrētiem noteikumiem. 4. Secinājums Sagatavojot trīs turpmāk izklāstītos paziņojumus, Komisija atbalsta Padomes nostāju un aicina Parlamentu iespējami drīzāk bez grozījumiem apstiprināt Padomes nostāju atbilstīgi 2011. gada 24. oktobrī panāktajam kompromisam, lai nodrošinātu šī lēmuma drīzu stāšanos spēkā. 5. Komisijas vienpusējie paziņojumi, kas iekļauti Padomes 2011. gada 13. decembra sanāksmes protokolā (1) Par 9. panta 2. punktā iekļautu atsauci uz RSPG: „Komisija pieņem zināšanai, ka 9. panta 2. punktā ir iekļauta prasība, lai Komisija, pirms pieņemt īstenošanas aktus saistībā ar uzskaiti, pilnībā ņemtu vērā Radiofrekvenču spektra politikas grupas (RSPG) viedokļus. Komisija uzskata, ka īstenošanas aktu jomā nav citu procedurālu prasību kā tās, kas ir noteiktas LESD 291. pantā. Komisija izveidoja RSPG nolūkā izmantot tās padomus un īpašās zināšanas, ko Komisija turpinās darīt, uzskatot, ka grupai ir nozīmīga padomdevēja funkcija un tā sniedz vērtīgu ieguldījumu politikas jautājumos, bet Komisija apspriežas ar minēto grupu, kad uzskata, ka tas ir vajadzīgs.” (2) Par 10. panta 1. punktu attiecībā uz starptautiskajām sarunām: „Komisija apstiprina, ka atsauces uz „dalībvalstu kompetenci” tā interpretē kā kompetenci, kas nav piešķirta Eiropas Savienībai. Tāpat Komisija atgādina, ka joprojām pilnībā tiek piemēroti Līgumi, tostarp it īpaši LESD 218. panta 9. punkts.” (3) Par 13. panta 2. punktā minēto īstenošanas aktu pieņemšanas procedūru: „Komisija uzsver, ka sistemātiski izmantot Regulas Nr. 182/2011 5. panta 4. punkta otrās daļas b) apakšpunktu ir pretrunā šīs regulas burtam un garam. Šo noteikumu izmanto, ja ir īpaša vajadzība atkāpties no pamatprincipa, lai Komisija varētu pieņemt īstenošanas akta projektu, ja nav sniegts atzinums. Ņemot vērā, ka otrās daļas b) apakšpunkts ir 5. panta 4. punktā paredzētā vispārīgā noteikuma izņēmums, to nedrīkst uzskatīt par tādu, par kura izmantošanu likumdevējs var izšķirties pēc saviem ieskatiem; tas jāinterpretē ar ierobežojumiem, un tātad tā izmantošana ir jāpamato.” * * *